VSA waarsku weer oor moontlike terreuraanvalle in SAFoto: Flicker/GovernmentZA Cynthia Harvey, woordvoerder van die ambassade, het gesê ŉ veiligheidswaarskuwing is deur die Amerikaanse regering uitgereik nadat hulle inligting ontvang het dat aanvalle beplan word op plekke waar Amerikaanse burgers in Suid-Afrika bymekaarkom. “Die beskerming van Amerikaanse burgers in die buiteland is een van ons vernaamste prioriteite. Dit is ons beleid om inligting te deel wanneer ons verneem van spesifieke en geloofwaardige bedreigings. Ons werk saam met plaaslike owerhede, soos dit die geval is in enige ondersoek na terreurbedreigings wêreldwyd.” Clayson Monyela, woordvoerder van die departement van internasionale betrekkinge, het egter gesê die vorige waarskuwing was ŉ vals alarm. Die Amerikaanse ambassade in Suid-Afrika het in September gesê hy het inligting ontvang dat ekstremiste moontlik Amerikaanse belange in Suid-Afrika teiken. Die ambassade het in ŉ waarskuwing op sy webwerf gesê die belange wat moontlik geteiken kan word, sluit in Amerikaanse regeringsgeriewe en ander plekke of diensverskaffers wat verbind word met Amerikaanse sakebelange.